**A Fizika Szakterületi Habilitációs Bizottság értékelési rendszere**

Az FSZHB 2015. április 9-ei ülésén elfogadott, módosított szabályzat

(A Fizikai Intézeti Tanács 2015. május 6-i ülésén, a Kari Habilitációs Bizottság 2015. szept. 29-i ülésén fogadta el)

A Kari Habilitációs Bizottság előírásának megfelelően a Fizika Szakterületi Habilitációs Bizottság (FSZHB) elkészítette saját habilitációs értékelési elveit, amelynek kettős szerepet szán:

* A habilitációra jelentkező kollégákat e nyilvános szempontok segíthetik a kérelem benyújtása időszerűségének megítélésében;
* A habilitációs folyamat során az értékelési rendszer figyelembe vételét ajánlja az eseti Szakértői Bizottságoknak is. Az eseti Szakértői Bizottságnak kötelessége a számszerű követelményeken túl a teljesítmény minőségének gondos mérlegelése.

*I. Szakmai követelmények a habilitációs kérelem dokumentumaival kapcsolatban*

A tudományos fokozat megszerzését követő tudományos tevékenységet bemutató összefoglalásban a pályázó egyértelműen fogalmazza meg a többszerzős együttműködésben elért eredményekhez való személyes hozzájárulását. Különösen érvényes ez nagy nemzetközi kísérleti csoportok eredményeihez való hozzájárulásra.

A pályázó részletesen ismertesse szakmai terveit, beágyazva a kutatási terület nemzetközi tendenciáiba.

A pályázó nyújtsa be tudományos publikációinak teljes listáját, világosan különválasztva egyrészt a tudományos fokozat megszerzése előtti és utáni időszakot, másrészt az I. és II. Mellékletben felsorolt tudományos és oktatási közlési típusokat. A pályázó nyilatkozhat, hogy az értékelést az MTMT-ben elhelyezett publikációi alapján kéri elvégezni. Az MTMT összefoglaló táblázatát mindenképpen csatolni kell.

A teljes tudományos pályán kapott hivatkozások listájában csak a független (az adott publikációban nem társszerzőktől kapott) hivatkozások szerepeltethetők. A pályázó nyilatkozhat, hogy az értékelést az MTMT-ben megtalálható hivatkozások alapján kéri elvégezni. Az MTMT összefoglaló táblázatát mindenképpen csatolni kell.

A jelölt oktatói-tudományos nevelői teljesítményének megítéléséhez adja meg az általa vezetett és országos illetve kari díjazásban részesült TDK-dolgozatokra, az eredményesen megvédett szakdolgozatokra és a szakmai vezetésével elnyert tudományos fokozatokra vonatkozó információkat (a tevékenység helyszínéül szolgáló felsőoktatási intézmény, a diák neve, a téma megnevezése, időpont).

Az FSZHB a fenti tartalmi vonatkozásokban tapasztalt esetleges hiányosság esetén élni kíván a habilitációs kérelem kiegészíttetésére vonatkozó jogával.

Javasoljuk, hogy az írott pályázati anyagot a benyújtással egy időben a pályázó tegye elérhetővé internetes honlapján is.

Tekintettel az eljárás 3-4 hónapos időtartamára, a Kari Habilitációs Szabályzatnak megfelelő egyetemi tanrendi előadásokat célszerű a pályázat beadását követő félév tanrendjéből választani.

*II. A tudományos tevékenység teljesítménymutatói és a habilitációs eljárás indíthatóságának kapcsolódó küszöbfeltételei*

1. A tudományos fokozat megszerzését követő időszakban az I. melléklet 1. pontjába sorolható folyóiratban publikált 25 ekvivalens publikáció. Az ekvivalens publikációk számításánál a publikációk 1-es, 2-es, illetve 3-as szorzószámmal számítanak, a következő szabályok szerint:
   * 1-es szorzóval számít az a folyóiratcikk, amely olyan kiadványban jelent meg, melynek impaktfaktora a cikk megjelenésének évében legalább **0,500** volt.
   * 2-es szorzóval számít az a folyóiratcikk, amely olyan kiadványban jelent meg, melynek impaktfaktora a cikk benyújtását megelőző 3 év mindegyikében legalább **3,000** volt.
   * 3-as szorzóval számít az a folyóiratcikk, amely olyan kiadványban jelent meg, melynek impaktfaktora a cikk benyújtását megelőző 3 év mindegyikében legalább **6,000** volt.

A 25 ekvivalens publikáció közül legfeljebb 7 megszerezhető az I. melléklet 2-8. pontjaiban leírt tevékenységek teljesítésével is.

1. A tudományos teljesítmény minimálisan elvárt szakmai visszhangja: az életpálya során legalább 130 független (az adott műben nem társszerzőtől származó) hivatkozás az I. melléklet 1., 4. és 5. pontjába sorolható művekre. A hivatkozások tartalmát a FSZHB az eljárás indításakor nem vizsgálja. Nyilvánosan elérhető elektronikus publikációban (arXiv; disszertáció) megjelenő független hivatkozás is elfogadható.
2. Elvárás legalább egy sikeresen elnyert tudományos pályázat témavezetése, melyek közé beszámítható az összes (legalább egy éves időtartamra szóló, nyilvánosan meghirdetett versenyben elnyert) hazai és nemzetközi posztdoktori pályázat is. Ha a tudományterület jellege indokolja, az FSZHB felmentést adhat a pályázati mutató teljesítése alól.

*III. Az életpálya során kifejtett oktatói és előadói működés teljesítménymutatói*

Az FSZHB a habilitációt kérelmezők oktatási tevékenységét a kutatási teljesítménnyel egyenértékűnek várja. A habilitációs eljárás megindítását az alábbi minimum-feltétel teljesüléséhez köti:

1. Legalább 8 szemeszter felsőoktatási, a tanrendben szereplő és megtartott oktatási tevékenység (egyéb tevékenységgel nem váltható ki);
2. Legalább 1 hallgató eredményesen befejezett szakdolgozói, diplomamunkás vagy doktori tevékenységének vezetése (egyéb tevékenységgel nem váltható ki);

*IV. Az EHSZ 25. paragrafusában szereplő egyéb bírálati szempontok értelmezése, a teljesítmény számszerűsítése nélkül*

c) Tudományos ismereteinek átfogó jellege

A pályázó szakirodalmi alkotó, valamint oktatói tevékenységének spektruma (fizikán belüli tudományos irányok), multidiszciplináris kutatásokban, illetve oktatási programok kidolgozásában és megvalósításában való részvétele vizsgálandó meg a pályázati anyag alapján.

d) A szakmai és egyetemi (kari) közéletben való részvétel

A III. mellékletben adott felsorolás tekinthető a felsőoktatás szempontjából közvetlen értékhordozó közéleti tevékenységként.

f) A kérelemben megjelölt nyilvános előadásban felajánlott témáknak rendszerük, tárgyalási módjuk alapján a kar (szak) képzési rendjéhez való illeszkedése

Az FSZHB elvárja, hogy legalább egy téma valamely egyetemi vagy főiskolai szak képesítési követelményeiben megnevezett fizikai ismeretanyag bemutatását ajánlja fel. Speciális előadási jellegű témáknál az előadási kivonat foglalja össze az előzetesen feltételezett ismereteket.

Az FSZHB habilitációs előadásként csak az alapképzési, mesterképzési vagy doktori iskolai tanrendbe felvett, kötelező vagy speciális előadás keretében, hallgatók előtt megtartott előadás véleményezését vállalja. A~~z~~ megfelelő előadás-sorozatnak a habilitációs eljárás időszakában történő tanrendbe vételéről a jelölt köteles gondoskodni.

**I. melléklet**

**A tudományos produktivitás típusai [egyezményes relatív súlyuk]**

1. Tudományos cikk, amely a habilitáció alapjául szolgáló tudományos tevékenység része, és az alábbi listák valamelyikén indexelt referált folyóiratban jelent meg:
   1. Science Citation Index,
   2. Astrophysics Data System (ADS)
   3. Biochemistry and Biophysics Citation Index,
   4. Biotechnology Citation Index,
   5. Chemistry Citation Index,
   6. CompuMath Citation Index,
   7. Materials Science Citation Index,
   8. Neuro Science Citation Index,
   9. Social Sciences Citation Index
2. Magyar nyelvű szakmai cikk (a fizika eredményeinek szakmai körökben történő elterjesztését szolgáló publikáció) [0,5]
3. Tudományos népszerűsítő cikk [0,2]
4. Nemzetközi konferenciák kiadványában és intézeti kiadványokban megjelent cikk (tartalmi kivonat nem szerepeltethető) [0,3]. Amennyiben azonban a pályázó meggyőzően dokumentálja a kiadvány *peer review* által kontrollált magas színvonalát, a Szakterületi Habilitációs Bizottság egyedi mérlegelés alapján a megjelent dolgozatot maximálisan 1 egységnek is elfogadhatja.
5. Idegen nyelvű összefoglaló tudományos könyv (monográfia) [7]
6. Idegen nyelvű szerkesztett mű fejezete [3]
7. Magyar nyelvű szakkönyv, egyetemi tankönyv [3]
8. Fizikai alapjelenségre épülő, hasznosított találmány [2+ minden 2 MFt jogdíj után további 2-2 egység]

**II. melléklet**

**A habilitációs kérelemben dokumentálható oktatási alkotások és tevékenységek listája [egyezményes relatív súlyuk]**

1. Doktori iskolai, egyetemi és főiskolai alapképzési/mesterképzési tanrendi előadások és gyakorlati foglalkozás megtartása [szemeszterenként 2,5]
2. Egyetemi jegyzet [5]
3. Közoktatási tankönyv (rendszeres iskolai használatban) [5]
4. Fizikai jelenség demonstrációs eszközének, felsőoktatási laboratóriumi gyakorló mérésnek és mérési segédletének megalkotása és működtetése felsőoktatási intézményben, illetve kihelyezett tanszéken [1]
5. Országos díjat elnyerő TDK-dolgozat vezetése, témavezetése [1]
6. Eredményesen megvédett szakdolgozat/diplomamunka vezetése [2]
7. A fokozat megvédésével zárult PhD témavezetés [3]. Megosztott témavezetés esetében az elfogadáshoz szükséges: a) a PhD fokozat követelményeinek teljesítéséért benyújtott legalább 2 cikkben való társzerzőség; b) a hivatalosan bejelentett témavezetőnek a Szakterületi Doktori Tanács elnöke által ellenjegyzett nyilatkozata arról, hogy az említett cikkekben leírt kutatómunka érdemi témavezetését a pályázó végezte. Egy adott PhD fokozat témavezetése csak egy habilitációs eljárás alapjául szolgálhat.
8. Hallgatók nyári szakmai gyakorlati fogadása külső kutató-fejlesztő intézetekben [1]
9. A Fizikus Intézeti Tanács által elismert, a tehetséggondozásban kifejtett tevékenység [szemeszterenként 1]

**III. melléklet**

**A szakmai és egyetemi közéletben való részvétel formái**

1. Magyar illetve nemzetközi szakmai szervezetbeli tagság
2. Magyar illetve nemzetközi szervezetbeli választott tisztség, továbbá e szervezetek által rendezett tudományos konferenciák szervező bizottsági tagsága
3. MTA-bizottsági rendszerbeli tevékenység
4. Egyetemi (kari, intézeti) testületekben tagság
5. Egyetemi (kari, intézeti) vezetői tisztség
6. Nemzetközi szervezetek által rendezett konferenciák hazai szervezése
7. Nemzetközi és hazai tudományos folyóiratok szerkesztő bizottsági tagsága
8. Hazai tudományos népszerűsítő és szakmai szervezeti folyóiratok szerkesztő bizottsági tagsága